Jou #TuisblyLeeslys, NB Uitgewers het raadJy het nie ŉ boek in jou hand nodig om op ŉ verbeeldingsvlug te gaan nie. Hoewel sommige lesers die nuwerwetse leesmetodes vreemd vind, is dít dalk die enigste manier hoe jy jou leeslys gedurende die afsonderingstyd kan aanvul. NB Uitgewers het onlangs ŉ #TuisblyLeeslys-veldtog van stapel gestuur waarin hulle lesers aanmoedig om boeke te koop en te lees. Dié omvattende lys bestaan uit ŉ versameling e- en luisterboeke in Afrikaans en Engels. Dit is gekategoriseer volgens genres en sluit onder meer fiksie, niefiksie en poësie in. Daar is ook ŉ paar aanbevelings vir Christelike leesstof, debuutwerk, jeugfiksie én ikoniese boeke wat op elkeen se kluitklaplys hoort. Jy het nie ŉ spesiale toestel of Kindle nodig om e-boeke te lees of daarna te luister nie. Dis só maklik soos om die Amazon Kindle, Kobo of Snapplify-toepassings op jou slimfoon, tablet of rekenaar af te laai. Suid-Afrikaners kan NB Uitgewers se boeke op enige van die volgende platforms (wat oop gaan bly tydens inperking) aankoop: Om die e-boek op Takealot te lees, moet jy ŉ gepaste toestel hê. Jy kan dit doen deur ŉ Adobe ID te registreer en die e-leser by Takealot af te laai. Luisterboeke kan by Audible.com gekoop en op jou rekenaar, tablet of slimfoon geluister word. Laai bloot die Audible-toepassing af en begin luister. Jy kan vir Audible se maandelikse lidmaatskap inteken of jy kan boeke een-een aankoop sonder ŉ maandelikse fooi. NB Uitgewers se #TuisblyLeeslys bevat ŉ groot verskeidenheid leesstof wat ou en nuwe boeke insluit. Dié lys sal sorg dat 21 dae se afsondering in ŉ oogwink verbygaan. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief